Partafelagið Faroe Ship, sum er føroyski parturin av stóra íslendska flutningsfelagnum Eimskip, hevði eitt gott ár í fjør við einum avlopi á roknskapinum á oman fyri 50 milliónir krónur. Faroe Ship hevði ein bruttovinning upp á góðar 100 milliónir í fjør, og hartil komu næstan 34 milliónir krónur til felagið, sum úrslit at kapitalpørtum. Eftir at 77 milliónir vóru goldnar í lønum og hýrum umframt avskrivingar, fíggjarligar útreiðslur og góðar 800.000 krónur í skatti, vóru 50,1 milliónir eftir á botnlinjuni, tá árið varð gjørt upp. Úrslitið var munandi betri enn tey tvey undanfarnu árini, tá avlopið var 9 og 11 milliónir. Árið 2015 var næstan líka gott, tá úrslitið á botnlinjuni var 45,9 milliónir krónur. Pf. Faroe Ship hevði á nýggjárinum eina eginogn upp á yvir eina hálva milliard, 522,4 milliónir krónur. Roknskapurin hjá Pf. Faroe Ship er partur av konsernroknskapinum hjá Eimskipfélag Íslands hf. Høvuðseigari í Pf. Faroe Ship er eitt annað felag við næstan sama navni, Pf. Faroe Ship Føroyar, sum, hóast stóran umsetning, ikki slapp úr árinum við eins góðum úrsliti og dótturfelagið. Pf. Faroe Ship Føroyar hevði eina nettosølu á 160 milliónir krónur og ein bruttovinning á 60,4 milliónir krónur. Tá 48,5 milliónir vóru goldnar í lønum, og fíggjarligar útreiðslur og avskrivingar vóru trektar, gjørdist úrslitið fyri árið 2,2 milliónir í minus.